Makak

Makak (Macaca) je rod úzkonosovcov z čeľade mačiakovité (Cercopithecidae). Je známych celkom 26 druhov, z toho niektoré už vyhynuli.

Výskyt 
Žijú v južnej a juhovýchodnej Ázii vrátane ostrovov (Sulawesi, Malé Sundy, Filipíny, Japonsko), na severozápade Afriky a jeden druh, makak magot (M. sylvanus), sa vyskytuje na Gibraltári v Európe. Oblasti Afriky a Európy však dnes obývajú iba sporadicky, ešte počas pleistocénu ale predstavovali bežnú súčasť tunajšej fauny.

Obývajú lesy, pláne aj skalnaté oblasti. Veľká ekologická diverzita medzi jednotlivými druhmi spôsobuje, že len málo druhov sa vyskytuje sympatricky. Jednu z výnimiek predstavujú makak vanderu (M. silenus) a makak bonet (M. radiata), ktorí sa spoločne vyskytujú v juhoindických lesoch. Hybridizácia často nastáva medzi makakom dlhochvostým (M. fascicularis) a makakom rézus (M. mulatta) v miestach, kde sa ich areály výskytu pretínajú.

Opis a správanie 
Makaky sú celkom statné opice, ale stavba ich tela závisí na konkrétnom druhu a prostredí v ktorom žijú. Medzi robustné makaky patrí napr. makak japonský (M. fuscata) z chladných oblastí Japonska, naopak makak dlhochvostý z juhovýchodnej Ázie je menšia opica. Predné i zadné končatiny sú rovnako dlhé. Sú prispôsobené pohybu na zemi aj v stromoch a majú dobrý úchop. Makaky sa pohybujú po všetkých štyroch končatinách a využívajú aj šplhanie. Lebka nemá žiadne špecializované znaky. V papuli majú makaky lícne torby do ktorých si uschovávajú potravu.

Tvoria tlupy s rôznym množstvom opíc. Často sa objavujú mnohosamcové-mnohosamicové štruktúry s vysokou socializáciou. Častá je matrilineárna hierarchia, mladé samice v tlupe zostávajú, no mladé samce tlupu opúšťajú. Makaky sú vysoko prispôsobivé, plodožravé až všežravé opice. Niektoré druhy žijú synantropicky. Majú rozvinuté schopnosti učenia a napodobňovania, čo z nich robí inteligentné adaptabilné primáty schopné riešiť aj zložitejšie problémy. Rozmnožovanie prebieha sezónne v chladnejších areáloch, v trópoch celoročne.

Vo vedeckom výskume 
Makaky patria spolu so šimpanzmi medzi najviac preskúmané primáty a hrajú veľkú úlohu vo vedeckom výskume. Obľúbeným druhom je z tohto pohľadu makak dlhochvostý (zrejme pre svoju malú veľkosť), ktorý je hojne využívaný napr. pre testovanie liekov proti rakovine, diabetu alebo kardiovaskulárnym poruchám. V 50. rokoch 20. storočia bola pomocou testovania na makakoch vyvinutá vakcína proti detskej obrne. Prebiehajú tiež pokusy s klonovaním a roku 2018 čínski vedci publikovali výsledky výskumu v ktorom sa makak dlhochvostý stal prvým klonovaným primátom pomocou metódy prenosu jadier somatických buniek (SCNT). Makaky tiež patrili k druhom, ktoré boli opakovane vysielané do vesmíru. Rad druhov je dnes však následkom ľudských činností ohrozený vyhynutím, makak chocholatý (M. nigra) a makak mentavejský (M. pagensis) potom patrí medzi kriticky ohrozené druhy.

Taxonómia 
 Macaca sylvanus (Linné, 1758)makak magot
 Macaca silenus (Linné, 1758)makak vanderu
 Macaca nemestrina (Linné, 1766)makak beruk
 Macaca sinica (Linné, 1771)makak bandar
 Macaca mulatta (Zimmermann, 1780)makak rézus
 Macaca radiata (É. Geoffroy, 1812)makak bonet
 Macaca fascicularis (Raffles, 1821)makak dlhochvostý
 Macaca nigra (Desmarest, 1822)makak chocholatý
 Macaca maura (Schinz, 1825)makak čierny
 Macaca arctoides (I. Geoffroy, 1831)makak medveďovitý
 Macaca assamensis (M'Clelland, 1840)makak asámský
 Macaca ochreata (Ogilby, 1841)makak muna
 Macaca nigrescens, Temminck, 1849makak gorontalo
 Macaca leonina, Blyth, 1863makak Blythov
 Macaca cyclopis (Swinhoe, 1863)makak taiwanský
 Macaca thibetana (Milne-Edwards, 1870)makak tibetský
 Macaca fuscata (Blyth, 1875)makak japonský
 Macaca tonkeana (Meyer), 1899makak tonkinský
 Macaca hecki (Matschie, 1901)makak Heckov
 Macaca pagensis, Miller, 1903makak mentavejský
 Macaca libyca†, Stromer, 1920
 Macaca anderssoni†, Schlosser, 1924
 Macaca jiangchuanensis†, Pan et al., 1992
 Macaca siberu, Fuentes & amp; Olson, 1995
 Macaca munzala, Sinha et al., 2004makak arunačalský
 Macaca leucogenys, Li, Zhao & Fan, 2015

Referencie

Literatúra

Iné projekty

Externé odkazy 
 Macaque Monkey Brain Atlas
 Primate Info Net Macaca Factsheets

Mačiakovité
Živočíchy používajúce nástroje